Mikkel Bjørn (DF), 2023-05-10:
Tak for det.
Som en nation, der har en så rig kunst- og kulturhistorie som Danmark, har vi selvsagt en forpligtelse til at værne om vores kunst- og kulturarv og sørge for dens bevarelse og formidling til de kommende generationer.
Kunst skal være med til at forme vores syn på verden, give os mulighed for at udtrykke os selv, udfordre vores egne forståelser eller fordomme og ikke mindst skabe en følelse af samhørighed med andre end os selv.
Kunst er derfor også en indflydelsesrig platform for kommunikation, og i et demokratisk samfund som det danske er det derfor afgørende, at kunsten ikke udnyttes til at marginalisere bestemte personer eller grupper i samfundet, og at kunst ikke bliver et værktøj for ensretning af den politiske samtale eller udskamning af anderledes tænkende.
Det skal forblive en mangfoldig og pluralistisk arena for udfoldelse og udtryk.
Vores såkaldte værn mod en sådan tendens har i mange år været det såkaldte armslængdeprincip.
Det er et princip og en idé om, at hvis vi som politikere bare uddelegerer beslutningskompetencen, når det kommer til kunststøtte, så vil man dermed også have sikret en objektivitet og uafhængighed fra ideologiske og politiske interesser.
Det har i mange år været en dybt naiv forestilling.
Armslængdeprincippet og i forlængelse heraf Statens Kunstfond er i virkeligheden blevet et værktøj for en politisering, der ikke står til ansvar over for nogen overhovedet.
Det er en ensretning af kunst og kultur, hvor kunstnerisk diversitet bliver undertrykt til fordel for politisk korrekte budskaber eller ideologisk propaganda.
Paradokset er, at der faktisk var bedre balance og ikke mindst gennemsigtighed i fordelingen af støttemidler, dengang der ikke var noget, der hed armslængdeprincippet.
Balancen røg først, da man oprettede Statens Kunstfond, som i årtier har prioriteret at støtte dekonstruktivistisk og postmodernistisk kunst med en tung ideologisk vægtfordeling radikalt til venstre for den politiske midte.
Vi har dermed mistet mangfoldigheden i dansk kunst.
Indgangsportalen Statens Kunstfond har ensrettet kulturen i Danmark.
Det er ikke rimeligt at bede skatteyderne møde tidligt på arbejde hver dag for at medfinansiere projekter, der primært appellerer til en lille gruppe af de mest yderliggående venstreradikale mennesker i Danmark, og som i flere tilfælde er decideret kulturfjendtlige i deres udgangspunkt, eller som tilsidesætter almindelige regler for inhabilitet.
Mindst 25 gange har medlemmer af Statens Kunstfonds udvalg fået støtte til deres egne projekter eller institutioner.
I 2017 fik en kunstner 35.000 kr. af skatteydernes penge til at producere en video, hvor hun med automatvåben skyder på mål efter borgerlige politikere.
I 2014 fik et nystiftet parti, Dukkepartiet, 300.000 kr. af skatteydernes penge til deres politiske arbejde.
I 2021 fik en aktivistisk revolutionær kommunalvalgskandidat 50.000 kr. af skatteydernes penge i legat fra Statens Kunstfond.
Og i 2022 fik tidligere institutleder på Det Kongelige Danske Kunstakademi Katrine Dirckinck-Holmfeld 35.000 kr. af skatteydernes penge til at udstille den ødelagte buste af Kunstakademiets stifter, Frederik V, som hun selv året forinden stjal fra akademiets festsal, ødelagde og smed i Københavns havn.
Statens Kunstfond er ikke garantien for armslængde i fordelingen af kunststøttemidler.
Det er antitesen til armslængde.
Vi foreslår derfor en ny ordning, der vil sikre en uafhængig kunstfaglig støtteordning med et tilstrækkeligt niveau af parlamentarisk kontrol samt en evaluering af den eksisterende kunststøtteordning for at afdække omfanget af og udfordringerne med interessekonflikter og politisk partiskhed i forbindelse med tildeling af støtte.
Det må ikke være sådan, at bestemte kunstnere eller kulturinstitutioner, der ikke passer ind i den politiske dagsorden, bliver overset og ikke får støtte, fordi de ikke opfylder bestemte politiske krav eller idealer.
Vi ønsker at styrke mangfoldighed, pluralisme og inklusion i kulturen og sikre, at alle stemmer bliver hørt og repræsenteret.
Tak for ordet.